E deroù an Eil Brezel Bed e oa kelc’hiet Yougoslavia gant broioù hag a oa enebet outi. War-bouez Gres, ar broioù a oa en-dro dezhi o doa holl sinet emglevioù gant Alamagn ha Italia. Pouezañ a reas Adolf Hitler war Yougoslavia evit ma savfe a-du gant nerzhioù an Ahel. D’ar 6 a viz Ebrel 1941 e voe aloubet Yougoslavia gant armeoù Alamagn, Italia, Hungaria ha Bulgaria ha bombezet e voe Belgrad gant nijerezioù al Luftwaffe. D’ar 17 a viz Ebrel e kodianas arme Rouantelezh Yougoslavia. Kuitaet e voe ar vro gant ar roue Pêr II. Ur gouarnamant en harlu a voe neuze, diazezet e Londrez.